text: Заўсёды выразней падаюцца сучасныя вынікі ў параўнанні з мінулымі часамі. Шэраг леташніх публікацый на старонках раёнкі былі прысвечаны гістарычнаму шляху медыцыны на Жабінкаўшчыне ў ХХ стагоддзі. Гэтак, нібыта спакваля, журналісты падыходзілі да расповяду пра сённяшні дзень, надзвычай багаты на перамены ў медабслугоўванні насельніцтва, у тым ліку вясковага.
  Бадай, ніколі за ўвесь час свайго існавання сістэма аховы здароўя на Жабінкаўшчыне не перажывала настолькі прыкметных зменаў да лепшага, як гэта назіралася ў апошняе дзесяцігоддзе. Гэтая думка чырвонай ніткай праходзіла праз усю размову з галоўным урачом Жабінкаўскай цэнтральнай райбальніцы Анатолем Іванавічам Лаўрукевічам і ягоным намеснікам Леанідам Пятровічам Карповічам. На іх думку, сённяшнім жабінкаўскім медыкам пашчасціла стаць сведкамі таго, як “амаль штодня на іх вачах і з іх удзелам закладваюцца асновы будучага ў медыцынскай справе, ствараецца гісторыя аховы здароўя ў краі”.
  Так, у летапіс Жабінкаўшчыны ў перыяд з 2005 года па сённяшні, бясспрэчна, будзе ўпісаны, як час няспыннага аднаўлення, калі літаральна штогод у медыцынскіх установах праводзіліся значныя рамонтныя работы. Яны прыкметна мянялі як вонкавы выгляд, так і ўнутранае начынне, а на дапамогу людзям у белых халатах і іх пацыентам прыходзіла найноўшае сучаснае абсталяванне.
  — У выніку сёння ва ўсе вясковыя медустановы не толькі прыемна зайсці, — падкрэслівае Л.П.Карповіч, — але, што яшчэ больш важна, пацыенты, якім патрабуецца агляд і лячэнне, атрымліваюць іх якасна, у спрыяльных ўмовах.
  — Рабілася ўсё сістэмна. Каб атрымаўся добры вынік, што маем зараз, рухаліся паслядоўна — ад аб’екта да аб’екта. Стараліся, каб сучасныя медыцынскія выгоды сталі бліжэй і даступней кожнаму чалавеку без залежнасці, ці жыве ён на гарадскіх “паверхах”, ці пад дахам вясковага дома. Таму прадумана з году ў год у медустановы раёна ўкладваліся значныя сродкі, найперш з мясцовага бюджэту.